CELEX: C2006/086/76
Language: da
Date: 2006-04-08 00:00:00
Title: Sag T-45/06: Sag anlagt den  13. februar 2006  — Reliance Industries mod Rådet og Kommissionen

8.4.2006   
            
            
               DA
            
            
               Den Europæiske Unions Tidende
            
            
               C 86/38
            
         Sag anlagt den 13. februar 2006 — Reliance Industries mod Rådet og Kommissionen
   (Sag T-45/06)
   (2006/C 86/76)
   Processprog: engelsk
   Parter
   
      Sagsøger: Reliance Industries (Bombay, Indien) (ved solicitors I. MacVay og S. Ahmed)
   
      Sagsøgte: Rådet for Den Europæiske Union og Kommissionen for De Europæiske Fællesskaber
   Sagsøgerens påstande
   
               —
            
            
               Annullation af Kommissionens beslutninger af 1. december 2005 vedrørende meddelelse om indledning af en fornyet undersøgelse vedrørende det forestående udløb af antidumpingforanstaltningerne på importen af visse typer polyethylenterephthalat (»PET«) med oprindelse bl.a. i Indien og om indledning af en fornyet undersøgelse vedrørende det forestående udløb af antidumpingforanstaltningerne på importen af visse typer PET med oprindelse i Indien, Indonesien, Republikken Korea, Malaysia, Taiwan og Thailand og en delvis interimsundersøgelse af antidumpingforanstaltningerne på importen af visse typer PET med oprindelse i Republikken Korea og Taiwan (1).
            
         
               —
            
            
               Annullation — såfremt Retten anser det for nødvendigt eller velbegrundet — af Rådets forordning (EF) nr. 2603/2000, Rådets forordning (EF) nr. 2604/2000 og Kommissionens afgørelse 2000/745/EF, i det omfang disse retsakter finder anvendelse på sagsøgeren i perioden efter den 1. december 2005.
            
         
               —
            
            
               Annullation af artikel 11, stk. 3, i Rådets forordning (EF) nr. 384/96 (»grundforordningen om antidumping«) og artikel 18, stk. 1, i Rådets forordning (EF) nr. 2026/97 (»grundforordningen om antisubsidier«), men kun såfremt — og i det omfang — Retten er af den opfattelse, i modsætning til sagsøgeren, at disse retsakter, såfremt de fortolkes korrekt, er forskellige fra ordlyden af artikel 11.3 i World Trade Organisation (»WTO«) Dumping Agreement og/eller artikel 21.3 i WTO Anti-Subsidies Agreement.
            
         
               —
            
            
               De sagsøgte parter tilpligtes at betale sagens omkostninger.
            
         Søgsmålsgrunde og væsentligste argumenter
   Ved to anfægtede retsakter besluttede Kommissionen at indlede en fornyet undersøgelse vedrørende det forestående udløb af Rådets forordning nr. 2603/2000 af 27. november 2000 om indførelse af en endelig udligningstold på visse typer PET med oprindelse i Indien, Malaysia og Thailand og om endelig opkrævning af den midlertidige told samt om afslutning af antisubsidieproceduren vedrørende import af visse typer PET med oprindelse i Indonesien, Republikken Korea og Taiwan (2) og Rådets forordning (EF) nr. 2604/2000 af 27. november 2000 om indførelse af en endelig antidumpingtold på visse typer PET med oprindelse i Indien, Indonesien, Malaysia, Republikken Korea, Taiwan og Thailand (3) samt vedrørende Kommissionens afgørelse 2000/745/EF om godtagelse af tilsagn afgivet i forbindelse med antidumping- og antisubsidieproceduren (4). Som følge af artikel 11, stk. 2, i grundforordningen om antidumping og artikel 18, stk. 1, i grundforordningen om antisubsidier vil virkningen af disse meddelelser om indledning af undersøgelser, såfremt de er rettidige, være, at de omhandlede foranstaltninger forbliver i kraft, indtil resultatet af undersøgelsen foreligger.
   Til støtte for sine påstande gør sagsøgeren gældende, at indledningen af en fornyet undersøgelse vedrørende foranstaltningernes udløb ikke var gyldig, hvorfor de omhandlede foranstaltninger og tilsagn som fastsat udløb den 1. december 2005. Sagsøgeren anfører, at meddelelserne blev offentliggjort samme dag som foranstaltningerne udløb (1. december), hvorfor den fornyede undersøgelse vedrørende foranstaltningernes udløb ikke blev påbegyndt inden udløbsdatoen, således som det er en betingelse efter WTO-reglerne. På dette punkt gør sagsøgeren gældende, at grundforordningerne må fortolkes i overensstemmelse med WTO-aftalerne, og at en eventuel tvetydighed i grundforordningerne i hvert fald bør afgøres til fordel for sagsøgeren i overensstemmelse med fællesskabsrettens generelle principper. Endelig anfører sagsøgeren, at hvis bestemmelserne i grundforordningerne ikke kan fortolkes som anført af sagsøgeren, vil disse bestemmelser i sig selv være i strid med WTO-reglerne og dermed være ugyldige i dette omfang.
   
      (1)  EUT C 304 af 1.12.2005, s. 4 og 9.
   
      (2)  EFT L 301 af 30.11.2000, s. 1.
   
      (3)  EFT L 301 af 30.11.2000, s. 21.
   
      (4)  EFT L 301 af 30.11.2000, s. 88.